Ford Contour

To Ford Contour ήταν μεσαίο αυτοκίνητο της κατηγορίας D, που παρήχθη από την αμερικανική αυτοκινητοβιομηχανία Ford, από τις 15 Αυγούστου 1994 έως τις 18 Φεβρουαρίου 2000. Το Contour, μαζί με το σχεδόν πανομοιότυπο και λίγο ακριβότερο Mercury Mystique αντικατέστησαν τα Ford Tempo και Mercury Topaz αντίστοιχα. Και τα δύο, Contour και Mystique, ήταν βασισμένα στο ευρωπαϊκό Ford Mondeo πρώτης γενιάς, ενώ και τα δύο μοντέλα κατασκευάζονταν στα ίδια εργοστάσια και μάλιστα ξεκίνησαν να παράγονται στις 15 Αυγούστου 1994 και έφτασαν στις αντιπροσωπείες των ΗΠΑ στις 29 Σεπτεμβρίου.

 Εμπορική τοποθέτηση 

Το Contour είχε εμφανώς μεγαλύτερες διαστάσεις από τον προκάτοχό του, το Ford Tempo, και είχε φτάσει στην τάξη μεγέθους της μεσαίας κατηγορίας D, καθώς είχε προέλθει από το μεσαίο γερμανικό Ford Mondeo. Ωστόσο, τόσο το Contour, όσο και το κάπως ακριβότερο δίδυμο Mercury Mystique, θεωρήθηκαν από τον Τύπο αυτοκινήτου και το κοινό ως πολύ μικρών διαστάσεων για τη μεσαία κατηγορία, με βάση τα δεδομένα των ΗΠΑ και του Καναδά, και ως αποτέλεσμα οι πωλήσεις τους στα κράτη αυτά ήταν εξ αρχής μέτριες, παρά τις προσπάθειες της Ford να αυξήσει τους εσωτερικούς χώρους τους, με διαδοχικούς επανασχεδιασμούς των καθισμάτων που έγιναν κατά τη διάρκεια της σεζόν του 1996.

Στις αρχές του 1997, ξεκίνησε αρκετά νωρίς η σεζόν του 1998, με μια εμφανή ανανέωση σε όλα τα Contour και στα Mystique, που βασίστηκε τότε στην ανανέωση της αισθητικής του ευρωπαϊκού Ford Mondeo, λίφτινγκ που είχε μπει στην παραγωγή την 1 Σεπτεμβρίου 1996 και κυκλοφόρησε εμπορικά τον Οκτώβριο.

 Κινητήρες 

Το Contour κυκλοφόρησε με τους εξής κινητήρες, όλοι βενζινοκινητήρες:
 2.0 λίτρων Zetec 4-κύλινδρος σε σειρά (I4), ισχύος 125 hp.
 2.5 λίτρων Duratec V6, ισχύος 170 hp.
 2.5 λίτρων Duratec V6, ο ίδιος κινητήρας, αλλά με ρύθμιση της ισχύος στους 195 hp (145 kW) το 1998 και στους 200 hp (149 kW) το 1999 και το 2000. Συνδυάστηκε αποκλειστικά με την κορυφαία έκδοση SVT, η οποία εισήχθη τη σεζόν του 1998.

 Ενεργητική και παθητική ασφάλεια 

Όλα τα Ford Contour έφεραν στον βασικό εξοπλισμό τους 2 μπροστινούς αερόσακους. Από τη σεζόν (model year / έτος μοντέλου) του 1998, τοποθετήθηκαν νέοι μπροστινοί αερόσακοι δεύτερης γενιάς, που άνοιγαν με λιγότερη δύναμη από τους παλαιότερους, ενώ τότε και η πίσω κεντρική ζώνη ασφαλείας άλλαξε από 2 σημείων σε 3 σημείων.

Σε όλες τις εκδόσεις του Ford Contour υπήρχε και προαιρετικό Σύστημα Αντιμπλοκαρίσματος Τροχών (ABS), που έγινε μέρος του βασικού εξοπλισμού μόνο στην κορυφαία έκδοση SVT. Τις σεζόν του 1995 και 1996, διατέθηκε και έξτρα Σύστημα Ελέγχου Πρόσφυσης (traction control system), που μπορούσε να επεμβαίνει σε όλες τις ταχύτητες, αλλά μετά παραδόξως διακόπηκε. Επίσης, πλευρικοί αερόσακοι δεν προσφέρθηκαν στο Contour, σε κανένα έτος παραγωγής, ούτε και στο δίδυμο Mercury Mystique. Τελικώς, η παραγωγή του Contour έληξε στις 18 Φεβρουαρίου 2000, ενώ του Mystique είχε διακοπεί 3 μήνες νωρίτερα, στις 19 Νοεμβρίου 1999. Αντικαταστάθηκε από το Ford Fusion στις ΗΠΑ και από το Ford Mondeo στο Μεξικό, αν και το Fusion ήταν πρακτικώς η αμερικανική έκδοση του Mondeo για τις ΗΠΑ.

 Παραπομπές 

 Βιβλιογραφία 
 Flammang, James M. & Kowalke, Ron: Standard Catalog of American Cars 1976–1999. Krause Publication, Iola 1999. ISBN 0-87341-755-0.
 David L. Lewis (2005). 100 Years of Ford. Publications International. ISBN 0-7853-7988-6.

 Εξωτερικοί σύνδεσμοι 

 1995-2000 Ford Contour review by Consumerguide.com
 Contour.org/ The Contour Enthusiasts Group
 FordContour.Org

Κατηγορία:Αμερικανικά αυτοκίνητα
Κατηγορία:Μεσαία αυτοκίνητα
Contour